IKEA i Aalborg har siden åbningen i marts haft 807.000 kunder og en omsætning på 202 millioner kroner, oplyser selskabet.

IKEA Danmark offentliggør i dag virksomhedens til dato bedste årsregnskab. I regnskabsåret 2009/2010 endte omsætningen på 2,8 mia. kr. svarende til en vækst på 16 %. I Aalborg-varehuset, som ikke har været i drift i hele regnskabsperioden, endte omsætningen på over 202 mio. kr. - Med nye varehuse i Odense og her i Aalborg samt en veloverstået ombygning af Gentofte er IKEA blevet mere tilgængelige i Danmark, og det betyder, at danskerne handler mere og mere i IKEA. Det er en glædelig udvikling, som vi vil gøre alt for at opretholde, siger adm. direktør Håkan Svedman. De fem danske varehuse blev i regnskabsåret 2009/2010 besøgt af i alt 9,8 mio. mennesker mod 8 mio. året før. Alene IKEA Aalborg er siden åbningen i marts 2010 blevet besøgt af næsten 807.000 mennesker.